
	Audito ataskaita

	dėl všį Birštono būsto energijos taupymo agentūros finansinių  ataskaitų rinkinio  ir veiklos ataskaitos už 2013 metus

	


2014 m. vasario 20 d. Nr. 3-3
                                                              Įžanginė dalis

           Birštono savivaldybės Kontrolės ir audito tarnybos kontrolierė Zita Pranckevičienė, vadovaudamasi Vietos savivaldos įstatymu atliko VŠĮ Birštono būsto energijos taupymo agentūros (toliau – Agentūra) 2013 metų finansinių ataskaitų rinkinio t. y. balanso (įstaigos turtas, nuosavas kapitalas, finansavimas ir įsipareigojimai) bei veiklos rezultatų ataskaitos (per ataskaitinį laikotarpį suteiktos paslaugos, pajamos, sąnaudos ir veiklos rezultatas), aiškinamojo rašto ir veiklos ataskaitos auditą. Auditas apėmė Agentūros veiklos laikotarpį nuo 2013-06-10 iki 2013-12-31.
            Audito tikslas patikrinti Agentūros 2013 metų finansinių  ataskaitų rinkinį ir pareikšti nepriklausomą nuomonę ar Agentūros metinio finansinių  ataskaitų rinkinio duomenys visais reikšmingais atžvilgiais atitinka pripažintus apskaitos principus ir  Agentūros įstatus bei apskaitos politiką ir, kad finansinės ataskaitos tikrai ir teisingai atspindi Agentūros turtą ir įsipareigojimus bei finansinę būklę ir rezultatus; įvertinti, ar Agentūros finansinės ataskaitos parengtos pagal Lietuvos respublikoje galiojančius teisės aktus, reglamentuojančius buhalterinę apskaitą ir finansinių ataskaitų sudarymą, taip pat kitus teisės aktus.
            Už Agentūros finansinių ataskaitų rinkinio turinį, jo sudarymą ir pateikimą laiku yra atsakinga Agentūros vadovybė. Savivaldybės kontrolierės pareiga, remiantis atliktu auditu, pareikšti nepriklausomą nuomonę apie šį finansinį rinkinį.

              Ryšium su metinių ataskaitų rinkinio auditu Agentūros vadovybė patvirtino, kad reikšmingų įvykių, neatspindėtų finansiniame rinkinyje, kurie galėtų turėti įtakos 2013 metų finansiniams rezultatams, nuo finansinių metų pabaigos iki finansinio rinkinio sudarymo datos neįvyko.
               Šioje audito ataskaitoje yra pateikti tik tie reikšmingi dalykai, kurie pastebėti audito metu ir aptarti audito metu Agentūros valdymui ar priežiūrai svarbūs dalykai, o nepriklausoma nuomonė apie finansinį rinkinį pareikšta audito išvadoje.

                                                 Audito subjektas ir objektas
                Audito subjektas – VŠĮ Birštono būsto energijos taupymo agentūra.

                Audito objektas – Agentūros 2013 metų finansinių ataskaitų rinkinio ir veiklos ataskaitos vertinimas.

                Agentūros adresas – Jaunimo g. 2, Birštonas, įmonės kodas 303025691, telefonas 868668690, steigėjas Birštono savivaldybės taryba.

                  Agentūra savo  veiklą vykdo vadovaudamasis Lietuvos Respublikos Viešųjų įstaigų įstatymu, kitais teisės aktais ir Agentūros įstatais, patvirtintais 2013-03-01 d. Birštono savivaldybės tarybos sprendimu Nr. TS-42. Agentūra yra Savivaldybės įsteigta viešoji įstaiga, kurios veiklos sritis yra Birštono savivaldybės daugiabučių pastatų atnaujinimo (modernizavimo) energijos taupymo ir efektyvumo didinimo programų parengimas ir įgyvendinimas, priežiūra, administravimas, finansavimas, vadovaujantis Birštono savivaldybės patvirtinta programa ir kitais galiojančiais teisės aktais. Pagrindinis Agentūros veiklos tikslas yra panaudojant pažangiausias organizacines, technines, finansines, teisines ir kitas priemones rengti ir įgyvendinti energinį efektyvumą didinančias programas ir projektus.
             Agentūros valdymo organai yra savininkas Birštono savivaldybės taryba, kurio funkcijos prilyginamos visuotinio dalininkų  susirinkimo funkcijoms ir Agentūros direktorius – vienasmenis valdymo organas. Agentūrai nuo 2013-06-10 d. vadovauja direktorius Rimvydas Čaplikas, buhaltere nuo 2013-10-10 d. dirba Renata Matukienė. 
                                                            Audito apimtis
              Auditas buvo atliktas vadovaujantis tarptautiniais audito standartais bei kitais teisės aktais, reglamentuojančiais audito atlikimą Lietuvos Respublikoje. Audito standartai reikalauja, kad auditas būtų atliktas laikantis profesinės etikos reikalavimų ir, kad gauti pakankamą užtikrinimą, kad finansiniame ataskaitų rinkinyje nėra reikšmingų informacijos iškraipymų. Patikrinimas buvo atliekamas dokumentinės kontrolės metodu ištisiniu būdu. Audito metu buvo naudotos analitinės ir sintetinės procedūros: tikrinimas, skaičiavimas, stebėjimas, apklausa, patvirtinimas ir kitos procedūros. Tikrinimo procedūros daugiausia buvo nukreiptos į tas sritis finansinėse metinėse ataskaitose, kuriose buvo pareikalauta daugiausia lėšų ir kurios yra svarbiausios Agentūros valdymui.
              Audito metu buvo ištirti įrodymai, patvirtinantys finansinių ataskaitų sumas ir jų atskleidimus. Audito metu buvo įvertinti taikyti apskaitos principai bei vadovybės atlikti reikšmingi įvertinimai, taip pat bendras finansinių ataskaitų rinkinio pateikimas pagal nustatytą tvarką.
              Auditas buvo planuojamas ir atliekamas taip, kad suteiktų galimybę išanalizuoti Agentūros veiklą siekiant gauti audito tikslams reikalingų įrodymų. Susipažinta su Agentūros veikla, organizacine struktūra, nustatyta svarbiausios audito sritys.
             Audito metu buvo peržiūrėta ir įvertinta Agentūros buhalterinės apskaitos sistema. Agentūros apskaitos sistemos ir vidaus kontrolės patikrinimas buvo atliktas apsiribojant tik tais būtiniausiais aspektais, kurie buvo reikalingi pareikšti nuomonę. Tikrinimo metu buvo peržiūrėta finansinių metinių ataskaitų parengimo procedūros bei dokumentai, patvirtinantys informaciją ir sumas, pateiktas finansinėse metinėse ataskaitose, kad galima būtų įsitikinti turto nuosavybe, buvimu ir įvertinimu. Buvo įvertinti naudojami apskaitos principai bei vadovybės padaryti įvertinimai, nustatyta, ar Agentūros įsiskolinimai ir kiti įsipareigojimai, apie kuriuos buvo žinoma, yra tinkamai atspindėti metiniame finansinių ataskaitų rinkinyje, įskaitant išlaidų, bei kitų nebalansinių įsipareigojimų pateikimą.
              Peržiūrėta balanso straipsnių analitinė ir sintetinė apskaita, patikrinta pajamų ir sąnaudų pripažinimo tvarka apskaitoje, ištirtos ūkinės operacijos nuo atsargų įsigijimo iki jų nurašymo bei veiklos sąnaudų apskaita. Įsitikinta, ar visi įrašai, susiję su 2013 metų Agentūros veikla, yra apskaityti metiniame finansinių ataskaitų rinkinyje. 

              Patikrinta ir įvertinta 2013 metinis finansinių ataskaitų rinkinys, kuriame nurodytas veiklos rezultatas 43221 Lt nuostolis, įstaigos turtas 2013-12-31 d. yra 6805 Lt, t. sk. ilgalaikis turtas 2451 Lt, trumpalaikis turtas 4354 Lt,  įsipareigojimai-26 Lt, steigėjo įnašas-50000 Lt.
                                                Finansinės atskaitomybės tikrinimo rezultatai
              Agentūros finansinių ataskaitų rinkinys yra parengtas pagal galiojančius apskaitos principus, vadovaujantis Lietuvos Respublikos buhalterinės apskaitos įstatymu, Lietuvos Respublikos įmonių finansinės atskaitomybės įstatymu, Lietuvos Respublikos viešųjų įstaigų įstatymu, Lietuvos Respublikos finansų ministro 2001-11-22 d. įsakymu Nr. 1K-372 patvirtintomis Pelno nesiekiančių ribotos civilinės atsakomybės juridinių asmenų buhalterinės apskaitos ir finansinės atskaitomybės sudarymo ir pateikimo taisyklėmis, Agentūros parengta ir 2014-01-29 d. vadovo įsakymu Nr. IS-01 patvirtinta apskaitos politika bei kitais teisės aktais reglamentuojančiais viešųjų įstaigų veiklą, buhalterinės apskaitos vedimą ir finansinių ataskaitų rinkinio sudarymą. Agentūros ūkiniai finansiniai metai sutampa su kalendoriniais metais. 
             Tikrinimas buvo paremtas užfiksuotų ūkinių operacijų pirminiuose dokumentuose atitikimu sudarytų registrų duomenims bei iš jų sudarytoms finansinėms ataskaitoms.
              Peržiūrėta banko dokumentai, turtas, įsipareigojimai, mokėtinos sumos ir kiti pirminiai dokumentai, jų atspindėjimas registruose – orderiuose ir Didžiojoje knygoje. 
              Agentūra tvarkydama apskaitą ir sudarydama finansinių ataskaitų rinkinį vadovaujasi bendraisiais apskaitos principais. 
              Agentūros įstatai patvirtinti Birštono savivaldybės tarybos 2013 m. kovo 1 d. sprendimu Nr. TS-42 įsteigiant įstaigą. 

              Ilgalaikis turtas. 

              Per 2013 metus Agentūra įsigijo kompiuterį už 2674,1 Lt. Ilgalaikio turto nusidėvėjimas, skaičiuojamas vadovaujantis Lietuvos Respublikos sveikatos apsaugos ministro 2009-10-01 d. įsakymu Nr.V-831 „Dėl ilgalaikio turto nusidėvėjimo (amortizacijos) ekonominių normatyvų sveikatos priežiūros viešojo sektoriaus subjektams patvirtinimo“, patvirtintais normatyvais. Ilgalaikio turto nusidėvėjimas per 2013 metus yra 222,75 Lt.   
                Trumpalaikis turtas.
                 Peržiūrėjus balanso trumpalaikio turto straipsnius nustatyta, kad Agentūroje trupalaikį turtą sudaro atsargos už 4354 Lt.
                Agentūros kapitalas yra 50000 Lt t. y. Birštono savivaldybės įnašas. Veiklos rezultatas yra 43221 Lt nuostolis.Nuosavas kapitalas yra 6779 Lt.

                Per 2013 metus Agentūra pajamų negavo, patyrė 43221 Lt sąnaudų, iš jų 2674,1 Lt ilgalaikio turto įsigijimui, 39533 Lt darbo užmokesčiui ir socialiniam draudimui, 7793,2 Lt prekių ir paslaugų įsigijimui, tame tarpe 5511,7 Lt kitos prekės, 859 Lt kitos paslaugos, 562,2 Lt transporto išlaidos, 388,3 komunalinės paslaugos, 300 Lt kvalifikacijos kėlimo išlaidos, 111,6 ryšių paslaugos, 60,3 Lt įmokos į garantinį fondą ir 18,1 Lt bankui mokesčiai už lėšų pervedimus.
              Agentūroje naudojamasi lenguoju nuosavu automobiliu pagal panaudos sutartį. Patirtoms lengvojo automobilio išlaidoms šiuo atveju sunaudotam kurui (dujos) pagrįsti nėra įforminta visų pateisinamųjų dokumentų.
              Įsipareigojimai.
              Agentūra ilgalaikių įsiskolinimų 2013 metų pabaigoje neturėjo. Trumpalaikiai įsipareigojimai yra 26 Lt  iš jų skolos tiekėjams - 23 Lt ir kiti trumpalaikiai įsipareigojimai – 3 Lt. 
               2013 metais Agentūroje dirbo 2 darbuotojai, direktorius ir buhalteris.
            Apskaitos politika ir vidaus kontrolė

            Pagal teisės aktų reikalavimus Agentūros vadovybė yra atsakinga už tinkamos apskaitos politikos parinkimą ir taikymą, taip pat už tinkamos vidaus kontrolės sukūrimą ir jos įdiegimą ir palaikymą, kurios yra svarbios tam, kad finansinių  ataskaitų rinkinys būtų parengtas ir teisingai pateiktas be reikšmingų informacijos iškraipymų.
             Patikrinta pateikta Agentūros veiklos ataskaita už 2013 metus. Patikrinimo tikslas įsitikinti, ar veiklos ataskaitoje pateikti duomenys atitinka įstaigos finansinio ataskaitų rinkinio pateiktiems duomenims. Patikrinimo metu nustatyta, kad duomenys pateikti Agentūros veiklos ataskaitoje atitinka su duomenimis atvaizduotais metiniame finansinių ataskaitų rinkinyje.
Savivaldybės kontrolierė                                                                       Zita Pranckevičienė
Susipažinau
VŠĮ Birštono būsto energijos

taupymo agentūros direktorius                                                              Rimvydas Čaplikas
Buhalterė                                                                                              Renata Matukienė
	
	


